ไทยโพลีคอนส์วิ่งฉิวปีนี้พลิกมีกำไร
งานล้นขายไฟคุมต้นทุนอยู่งานกาตาร์หนุนTTCLโต30%
9 ม.ค. 2556

งานล้นขายไฟคุมต้นทุนอยู่งานกาตาร์หนุนTTCLโต30%
รับเหมาผงาด ไทยโพลีคอนส์ปีนี้พลิกมีกำไร ธุรกิจโต เริ่มขายไฟฟ้า ส่วน TTCL คว้างาน กาตาร์ 6,400 ล้าน เพิ่มเป้ากำไรโต 30%
นายเจริญ จันทร์พลังศรี กรรมการผู้จัดการ บริษัท ไทยโพลีคอนส์ (TPOLY) เปิดเผยว่า ปีนี้บริษัทจะพลิกมามีกำไรได้จากปีก่อนประสบปัญหาขาดทุน เนื่องจากมีการปรับต้นทุนก่อสร้าง ส่วนปีนี้ไม่มีรายการนี้ ทำให้ภาพอัตราการเติบโตขึ้นเป็นเท่าตัว 
ในปีนี้นอกจากงานรับเหมาก่อสร้างจะดีขึ้นมากแล้ว บริษัทยังจะเริ่มขายไฟฟ้าได้ประมาณเดือน ก.พ.นี้ คาดว่าจะมีรายได้จากส่วนนี้ปีละ 20 ล้านบาท และงานที่เข้าร่วมประมูลก็น่าจะมีข่าวดีออกมาในเร็วๆ นี้ 
อย่างไรก็ตาม การทำธุรกิจในปีนี้มีความเสี่ยงต้องเพิ่มความระมัดระวัง ทั้งการพิจารณารับงานและต้นทุนที่เพิ่มขึ้นประมาณ 20% 
“ปีก่อนเราขาดทุนรวม 9 เดือน จำนวน 83 ล้านบาท เพราะปรับต้นทุนค่าก่อสร้างทั้งราคาวัสดุก่อสร้างและค่าแรงงานของทุกโครงการ ส่วนปีนี้ไม่มีรายการพิเศษนี้อีกแล้ว ทำให้เรามีกำไรได้แน่นอน” นายเจริญ กล่าว
สำหรับปัญหาแรงงานขาดแคลนนั้น นายเจริญ กล่าวว่า บริษัทก็มีปัญหาต้องแก้ไขเหมือนผู้รับเหมารายอื่นเช่นกัน และได้เจรจากับเจ้าของโครงการในการขอยืดเวลาในการส่งมอบงานออกไปจากกำหนดเดิมอีกเล็กน้อย เช่น งานเคยทำ 100 วัน ก็ขอขยายเป็น 120 วัน ไม่ใช่ขอขยายจาก 100 วัน เป็น 200 วัน 
การซื้อขายหุ้น TPOLY วันที่ 8 ม.ค.ที่ผ่านมา ได้รับความสนใจจากนักลงทุนมากขึ้นชัดเจน โดยมีมูลค่าการซื้อขายมากถึง 50.81 ล้านบาท และราคาหุ้นพุ่งขึ้นไปถึง 2.32 บาท ก่อนย่อตัวมาปิดที่ 2.08 บาท เพิ่มขึ้น 0.15 บาท หรือ 7.77% 
ด้านบริษัท โตโยไทย คอร์ปอเรชั่น (TTCL) โดยนายกอบชัย ธนสุกาญจน์ ผู้จัดการทั่วไปฝ่ายการเงินและนักลงทุนสัมพันธ์ เปิดเผยว่า บริษัทเพิ่งได้รับงานในการก่อสร้างโรงงานแปลงน้ำประเทศเป็นน้ำจืดจากบริษัท Qatar Electricity &amp; Water Corporation ที่ประเทศกาตาร์ มูลค่างานทั้งสิ้น 210 ล้านเหรียญสหรัฐ หรือ 6,400 ล้านบาท โดยระยะเวลาก่อสร้างตั้งแต่เดือน ม.ค. 2556-2558
งานนี้ถือเป็นงานแรกที่เปิดตลาดออกสู่กาตาร์ และทำให้บริษัทปรับเป้าหมายรายได้ปีนี้จากเดิมที่คาดว่าจะโตจากปีที่ผ่านมา 25% เพิ่มเป็น 30% และคาดว่ากำไรสุทธิจะมีอัตราการเติบโตในทิศทางเดียวกับรายได้ และจะรักษาอัตรากำไรขั้นต้นที่ระดับ 10% 
ขณะที่ผลประกอบการในปี 2555 บริษัทคาดว่าจะมีรายได้อยู่ที่ 1.1 หมื่นล้านบาท หรือเติบโต 30% ตามเป้าหมาย ณ สิ้นปี 2555 บริษัทมีงานในมือที่ราว 1.8 หมื่นล้านบาท เมื่อรวมงานจากกาตาร์ ทำให้มูลค่างานในมือเพิ่มเป็น 2.44 หมื่นล้านบาท โดยมีสัดส่วนงานในต่างประเทศสูงเป็น 60% 
“งานใหม่ปีนี้คาดว่าจะเข้ารับงาน 1.61.7 หมื่นล้านบาท จากงานที่เข้าร่วมประมูลแล้วจำนวน 7 หมื่นล้านบาท ทั้งงานในประเทศและต่างประเทศ ซึ่งตามสถิติมีโอกาสได้งาน 1 ใน 3 ของงานที่เข้าประมูล” 
ทั้งนี้ ราคาหุ้น TTCL ปิดตลาดที่ 37.75 บาท เพิ่มขึ้น 2 บาท หรือ 5.59% มูลค่าการซื้อขายมากกว่า 42 ล้านบาท